KOMMISSIONENS BESLUTNING
af 21. november 2005
om bemyndigelse af Tjekkiet til at anvende en tilnærmelsesvis vurdering ved beregningen af grundlaget for de egne momsindtægter
(meddelt under nummer K(2005) 4421)
(Kun den tjekkiske udgave er autentisk)
(2005/872/EF, Euratom)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til traktaten om oprettelse af Det Europæiske Atomenergifællesskab,
under henvisning til Rådets forordning (EØF, Euratom) nr. 1553/89 af 29. maj 1989 om den endelige ordning for ensartet opkrævning af egne indtægter hidrørende fra merværdiafgiften (1), særlig artikel 13, og
ud fra følgende betragtninger:
(1)
I henhold til artikel 28, stk. 3, i Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag (2), i det følgende benævnt »sjette direktiv«, kan medlemsstaterne fortsætte med at fritage visse transaktioner eller lade dem være afgiftspligtige. Disse transaktioner skal tages med i beregningen af grundlaget for momsindtægterne.
(2)
Med henblik på anvendelsen af sjette momsdirektivs artikel 28, stk. 3, bemyndiges Tjekkiet ved afdeling 5, stk. 1, i bilag V (beskatning) til akten vedrørende Den Tjekkiske Republiks tiltrædelse af Den Europæiske Union (3) til at fritage visse transaktioner, der er anført i bilag F til sjette direktiv.
(3)
Tjekkiet er ude af stand til at foretage en nøjagtig beregning af grundlaget for de egne momsindtægter for transaktioner, der er anført i punkt 17 i bilag F til sjette direktiv. En sådan beregning vil kunne medføre en uberettiget administrativ byrde set i forhold til virkningerne af disse transaktioner for Tjekkiet samlede momsindtægtsgrundlag. Tjekkiet kan foretage en beregning på basis af en tilnærmelsesvis vurdering for visse kategorier af transaktioner, der er anført i bilag F til sjette direktiv. Tjekkiet bør derfor bemyndiges til at beregne momsgrundlaget ved en tilnærmelsesvis vurdering i overensstemmelse med artikel 6, stk. 3, andet led, i forordning (EØF, Euratom) nr. 1553/89.
(4)
Det Rådgivende Udvalg for Egne Indtægter har godkendt den rapport, der indeholder udvalgsmedlemmernes udtalelser om nærværende beslutning -
VEDTAGET FØLGENDE BESLUTNING:
Artikel 1
Tjekkiet bemyndiges med henblik på beregning af grundlaget for de egne momsindtægter fra den 1. maj 2004 til at anvende en tilnærmelsesvis vurdering for følgende kategori transaktioner, som er omhandlet i bilag F til sjette direktiv:
1)
Befordring af personer (bilag F, punkt 17).
Artikel 2
Denne beslutning er rettet til Den Tjekkiske Republik.
Udfærdiget i Bruxelles, den 21. november 2005.